جاوبت مونية :"" هو خلدون و علاء .. رجال ماكايختالفوش على البقية .. و لكن هاد الزوج متافقة معاك .. جمعو بين زوج حوايج .. الذكاء و الpureness .. هما مختالفين تماما .. لا من نحية الطباع .. ولا نمط العيش و لا الشخصيات .. و لكن جامعين هاد الصفتين .. ذكيين فيما يتعلق بينا حنا .. كايفهمو و كايشوفو لي ماكانشوفوهش حنا .. انا و مريم .. هاذشي علاش كان ليهم الفضل في بزاف الامور تحسنات فينا بعدما تزوجنا بيهم .. و انا اول مرة كانعتارف بهادشي .. و الصفة التانية .. هما ناس من القلائل و النادرين لي كايحافظو على أصلهم و كاينونتهم الداخلية .. كايبقاو محافظين على ديك البراءة لي تزادو بيها .. كايشكلو قشور خارجية مع الزمان كاتحميهم من العالم .. و لكن ماكايتبدلوش .. كايبقاو نفسهم هما هما ... هاذيك النقاوة ديالهم كانت الاساس في نجاح بزاف دالامور فحياتهم .. و منها علاقتهم بينا حنا كزوجاتهم و داك التواصل السليم بيناتنا .. كانتختالفو و لكن التواصل راه كاين.. فبعض الاحيان كانكونو احنا عاصيات و لكن كايتعاملو مع الامر بالطريقة الصحيحة .. هاديك النقاوة كاتخليهم يبغيو العائلة و يقدرو الامور المعنوية اكتر .. هادشي لي كايميز علاقة خلدون بوسط العيش ديالو .. يعني واخا جاب العالم .. خدا منو و لكن ما خلاهش يأتر عليه ..ماسلبش منو هويتو .. رجع للاصل ديالو .. بنا فيه عشو و ولد فيه ولادو و مازال طامع يكبرهم فيه .. بالنسبة لعلاء ... نقاءو هو التفسير الوحيد لعلاقتو و تأترو بيا .. كايشوف فيا هاديك البنت لي وهباتو واحد الفرصة في الحياة .. يمكن كاع أم من عالم آخر و بشكل آخر .. هادشي علاش هو .. مازال متشبت بيا .. *بدات كاتنخافض نبرتها* ماراضيش يطلقني نمشي ""